Diari Oficial de la Generalitat Valenciana


Sumari del DOGV 6307, del 09-07-2010 (2010/7839)

RESOLUCIÓ de 2 de juliol de 2010, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen les ajudes del Programa Xec Gestió per a l'exercici 2010 i l'adhesió al dit programa d'empreses consultores en condició de centres proveïdors.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6307

Data del DOGV
:   09-07-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/7839


Data del document
:   02-07-2010

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * suport econòmic
    * recerca i desenvolupament
    * aprenentatge professional
    * ajuda a les empreses
    * programa d'actuació
    * innovació
    * petita i mitjana empresa
    * centre d'investigació
    * ajuda pública

RESOLUCIÓ de 2 de juliol de 2010, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen les ajudes del Programa Xec Gestió per a l'exercici 2010 i l'adhesió al dit programa d'empreses consultores en condició de centres proveïdors. [2010/7839]  
El Programa Xec Gestió té com a principal destinatari les PIME i s'ha plantejat per a ajudar a satisfer les necessitats d'estes en matèria d'innovació en la gestió empresarial. Es configura com un mitjà àgil i flexible que permet a les PIME l'accés a servicis d'assessorament en innovació empresarial, prestats per experts amb experiència contrastada. Això els permetrà experimentar noves possibilitats d'adquirir coneixement, aplicable posteriorment al desenvolupament de la seua activitat, així com accedir a noves formes de gestió i mètodes de treball que incloguen la complementarietat necessària per a desenvolupar estratègies d'innovació entre, d'una banda, els recursos interns de què poden disposar les PIME i, d'altra banda, els recursos externs que oferix un sistema d'innovació avançat.  
Amb esta convocatòria, es pretén fonamentalment que les empreses valencianes no només puguen millorar la gestió de la seua actual cartera de productes i mercats, sinó també explorar noves àrees de mercat que els permeten comercialitzar productes diferents o diferenciats amb més possibilitats de creixement sostingut i menor pressió competitiva. Per tant, amb oportunitats més grans de recuperar, en el preu final, el valor afegit que aporten les empreses amb els seus processos de disseny, fabricació i comercialització, en línia amb el que la literatura de gestió empresarial denomina l'exploració d'«oceans blaus».  
Les ajudes que es convoquen a través de la present resolució perseguixen el compliment de l'objectiu estratègic del Programa Operatiu FEDER de la Comunitat Valenciana 2007-2013, que consistix en la millora de la competitivitat regional a través de la inversió en infraestructures de comunicació i enfortiment de la I+D+I (en particular, de la privada) i de la societat de la informació, així com la promoció de la productivitat i de la diversificació del teixit productiu. Estes ajudes estan encaminades, així mateix, a aconseguir un desenvolupament de la Comunitat Valenciana per al període 2007-2013 que siga compatible amb la millora del medi ambient i amb l'ús eficient dels recursos hídrics, així com amb la integració social.  
De forma més concreta, la planificació estratègica que recull el Programa Operatiu FEDER de la Comunitat Valenciana 2007-2013 establix com a objectiu específic l'enfortiment de la competitivitat del teixit productiu de la regió i posa en marxa actuacions que fomenten, principalment:  
- La innovació empresarial i la difusió i utilització de nous coneixements per les empreses.  
- La creació, ampliació i consolidació de noves empreses.  
- La projecció internacional del teixit productiu.  
- La millora de l'accés de les empreses al finançament.  
Es pretén tant el suport a la creació i el creixement de les empreses valencianes com el desenvolupament de l'economia del coneixement (objectiu bàsic de l'estratègia de Lisboa), promovent una major capacitat regional per a generar i absorbir noves tecnologies, així com una innovació mitjançant productes o servicis nous o millorats que puguen fer front a la creixent competència internacional.  
La informació detallada relativa al Programa Operatiu FEDER de la Comunitat Valenciana 2007-2013 es pot trobar en la pàgina web:   
  
En coherència amb tot això anterior i amb les línies estratègiques que sustenten el pressupost de la Conselleria d'Indústria, Comerç i Innovació per a l'exercici 2010, presentades davant les Corts Valencianes, la present resolució respon a la voluntat de potenciar la competitivitat de les PIME, mitjançant la contractació amb consultores de servicis d'assessorament en innovació empresarial que impliquen millores en la seua gestió, a través de la incorporació de nous coneixements i tècniques empresarials i comercials per a la millora competitiva de les empreses.  
En virtut d'això anterior i de conformitat amb el que s'ha disposat en l'article 1.4 de l'Ordre de la Conselleria d'Empresa, Universitat i Ciència de 12 de desembre de 2006, resolc:  
Article 1. Objecte de la resolució  
L'objecte de la present resolució és establir, juntament amb el que disposa l'Ordre de 12 de desembre de 2006 de la Conselleria d'Empresa, Universitat i Ciència, les bases reguladores i la convocatòria del Programa Xec Gestió per a l'exercici 2010.  
Així mateix, es regula en esta convocatòria l'adhesió d'empreses consultores per a la prestació dels servicis d'assessorament en innovació empresarial a les PIME beneficiàries del Xec Gestió 2010.  
Article 2. Objectiu de la convocatòria  
El Programa Xec Gestió perseguix potenciar la competitivitat de les PIME a través de projectes de caràcter estratègic, impulsant accions innovadores en el teixit empresarial que incrementen el coneixement i la difusió de noves tècniques i factors de competència claus en un entorn econòmic global, i contribuir amb això a la millora del capital organitzatiu i la innovació empresarial tal com es recull en l'eix i el tema prioritari següents del Programa Operatiu FEDER de la Comunitat Valenciana 2007-2013: eix 2: «Desenvolupament i Innovació Empresarial»; tema prioritari 9: «Altres accions destinades a l'estímul de la innovació i l'esperit d'empresa en les PIME».   
En concret, el programa va dirigit a desenvolupar en les PIME accions d'assessorament en innovació empresarial dutes a terme amb el suport extern d'assessors especialitzats i en les quals participe el personal clau de la mateixa empresa, de manera que en contribuïsquen al canvi estratègic.   
Article 3. Marc normatiu  
Les ajudes recollides en la present resolució es concediran d'acord amb el que establix:  
- L'Ordre de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).  
- La Llei 38/2003, de 17 de novembre, General de Subvencions, i disposicions de desplegament.  
- El Decret legislatiu de 26 juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
- El Reglament CE núm. 1.083 del Consell d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, el Fons Social Europeu i el Fons de Cohesió i el Reglament CE núm. 1.828/2006 que fixa les seues normes de desplegament i la resta de normativa sobre fons estructurals.  
- L'Ordre EHN/524/2008, de 26 de febrer, per la qual s'aproven els normes sobre les despeses subvencionables dels programes operatius del Fons Europeu de Desenvolupament Regional durant el període de programació 2007 -2013.  
- La concessió de les ajudes del Programa Xec Gestió s'acollirà al que disposa l'article 36 (Ajudes d'assessorament i suport a la innovació) del Reglament (CE) núm. 800/2008, de la Comissió de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (Reglament General d'Exempció per Categories, DO L 214 de 09.08.2008).  
- Qualsevol altra normativa que per la matèria hi fóra aplicable.   
Article 4. Dotació pressupostària  
L'import global màxim que, a càrrec de l'anualitat 2010, es destinarà per a la concessió de les ajudes previstes en la present convocatòria és de 2.152.500 euros, a càrrec de la línia pressupostària T6906000.   
Este import es podrà incrementar com a conseqüència del traspàs d'altres convocatòries en què s'hagen resolt o deriven concessions o obligacions per un import inferior a la despesa inicialment prevista, o d'una generació, ampliació o incorporació de crèdit. Les esmentades modificacions del pressupost estimat seran publicades en el Diari Oficial de la Comunitat Valenciana.  
Les ajudes descrites compten amb finançament del Programa Operatiu FEDER (Fons Europeu de Desenvolupament Regional) 2007-2013, en un percentatge del 70%, a través de l'eix 2, Desenvolupament i Innovació Empresarial - Tema prioritari 9: Altres mesures destinades a fomentar la investigació i innovació i l'esperit empresarial en les PIME, així com d'altres possibles fons.  
Article 5. Beneficiaris de les ajudes  
1. Podran acollir-se a estes ajudes les PIME que tinguen la seu social o l'establiment de producció a la Comunitat Valenciana.  
2. A efectes de la present resolució, es considerarà PIME, segons l'annex I del Reglament (CE) núm. 800/2008, de la Comissió de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (General d'Exempció per Categories), qualsevol entitat, independentment de la forma jurídica, que exercisca una activitat econòmica que reunisca els requisits següents:  
- Que ocupe menys de 250 persones.  
- Que tinga un volum de negoci anual no superior a 87.630.279 d'euros, o bé un balanç general no superior a 05.876.302 d'euros.  
El còmput dels efectius i límits assenyalats, en el cas d'empreses associades o vinculades, s'efectuarà tal com disposen els apartats 2 i 3 de l'article 6 de l'annex I del Reglament (CE) núm. 800/2008, de la Comissió, General d'Exempció per Categories. Estos criteris de còmput es poden consultar en la sol·licitud normalitzada.  
3. Queden excloses les comunitats de béns, les societats civils, les unions temporals d'empreses, així com les associacions, fundacions, administracions públiques i, en general, les entitats sense ànim de lucre.  
4. En tot cas, no podran ser beneficiàries les PIME en crisi segons es definixen en l'apartat 7 de l'article 1 del Reglament CE núm. 800/2008, les PIME l'activitat de les quals estiga relacionada amb els sectors de la pesca i l'aqüicultura, regulats pel Reglament (CE) núm. 104/2000, la producció primària de productes agrícoles, i/o la transformació i comercialització de productes agrícoles, sempre que l'import de l'ajuda es fixe sobre la base del preu o la quantitat dels productes comprats als productors primaris o comercialitzats per les empreses en qüestió -o l'ajuda depenga del fet que es repercutisca totalment o parcialment sobre els productors primaris (agricultors)-, així com les PIME que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
5. Per a l'exercici de la seua activitat, els beneficiaris hauran de disposar de les autoritzacions administratives preceptives, trobar-se inscrits en els registres públics pertinents, i complir qualssevol altres requisits exigits per les disposicions aplicables.  
6. En especial, els beneficiaris hauran de trobar-se al corrent en el compliment de la Llei 2/2006, de 5 de maig, de Prevenció de la Contaminació i Qualitat Ambiental; de la Llei 13/1982, de 7 d'abril, d'Integració Social de les Persones amb Minusvalidesa; de la Llei Orgànica 3/2007, de 22 de març, per a la Igualtat Efectiva de Dones i Homes, i de la Llei 9/2003, de 2 d'abril, per a la Igualtat entre Dones i Homes.  
7. No podran obtenir la condició de beneficiaris els sol·licitants en els quals concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
8. Les condicions per a ser beneficiari hauran de mantenir-se com a mínim fins al moment del pagament de la subvenció.  
Article 6. Requisits generals dels projectes  
Els projectes objecte d'ajuda hauran de:  
- Realitzar-se en el territori de la Comunitat Valenciana.  
- Reunir les especificitats i els requisits tècnics recollits en la present resolució.  
- lniciar-se amb posterioritat a la presentació de la sol·licitud.  
- Executar-se en el marc d'un desenvolupament sostenible i de foment de la protecció i millora del medi ambient i comptar amb un certificat que declare la no-afecció del projecte a la denominada 'Xarxa Natura', espai físic d'especial protecció mediambiental, configurat així per la Unió Europea. L'obtenció d'este certificat serà gestionada per l'IMPIVA.  
D'altra banda, hauran de respectar-se els principis següents:  
Un mateix projecte no podrà rebre simultàniament ajuda del Fons Europeu de Desenvolupament Regional (FEDER) i del Fons Social Europeu (FSE).  
- Mantenir els resultats del projecte al territori de la Comunitat Valenciana.  
- El projecte subvencionat no haurà d'experimentar abans de transcorreguts cinc anys des del seu terme una modificació substancial, entenent per esta aquella que afecte la seua naturalesa o les seues condicions d'execució, o que atorgue avantatges indeguts a una empresa o a un organisme, o bé que es derive d'un canvi en la naturalesa de la propietat d'una infraestructura o del cessament d'una activitat productiva.  
- Així mateix, no haurà de vulnerar en cap cas el principi de no-discriminació per raó de sexe, raça, origen ètnic, religió, conviccions, minusvalideses, edat o orientació sexual, i haurà de facilitar o, almenys, no impedir, l'accessibilitat per a les persones amb discapacitat.  
Article 7. Actuacions susceptibles de suport i costos subvencionables  
7.1. Actuacions susceptibles de suport  
Es donarà suport a les PIME en la contractació de servicis d'assessorament en innovació empresarial que impliquen millores en la gestió, a través de la incorporació de nous coneixements i tècniques empresarials i comercials per a la millora competitiva de les empreses. Estos servicis hauran de ser prestats per consultores amb experiència i capacitat acreditada davant de l'IMPIVA per mitjà del procés d'adhesió definit en l'article 8 de la present convocatòria.  
Estos servicis d'assessorament en innovació empresarial consistiran en una o més de les accions següents:   
- Plans (o agendes) d'innovació per a la millora de la competitivitat de l'empresa que, per mitjà d'un exercici de reflexió estratègica desenvolupat amb l'equip directiu de l'empresa, incorpore de forma sistemàtica la gestió de la innovació en la planificació empresarial i identifique projectes d'actuació concrets per a la revisió del seu model de negoci i el desenvolupament d'oportunitats de futur.  
- Nous mètodes de gestió per a la millora i optimització dels recursos humans, de la productivitat o dels canals de comunicació i coordinació en l'empresa.   
- Estratègies noves de finançament o de cerca de nous mercats, que afavorisquen el creixement empresarial.  
- Mètodes de comercialització que integren l'enginyeria emocional o noves formes de promoció de béns i servicis.   
- Nous canals de vendes i de presentació dels productes, com la generació d'espais de creativitat i laboratoris d'idees -ateliers- orientats a la presentació innovadora dels productes, entre altres.  
- Plans i estudis de noves oportunitats per a l'expansió internacional.  
7.2 Costos subvencionables  
El cost subvencionable del programa el constituïxen els servicis d'assessorament en innovació empresarial contractats per la PIME beneficiària en relació amb les actuacions definides en el punt 7.1. Estos servicis hauran de contractar-se amb un únic centre proveïdor, entre els previstos en la relació disponible en l'adreça d'Internet de l'IMPIVA .  
Els servicis d'assessorament en innovació empresarial hauran de complir els requisits següents:   
- Cost/hora màxim del servici: 90?, IVA no inclòs.   
- Duració mínima del servici: 100 hores de consultoria, que inclouran tots els servicis contractats.  
- Les ajudes del programa no podran ser utilitzades per a cobrir despeses ocasionades per activitats permanents o periòdiques, o que estiguen relacionades amb les despeses d'explotació normals de l'empresa.   
7.3. Ajust del cost subvencionable  
Una vegada concedit a les empreses beneficiàries el Xec Gestió per resolució del president de l'IMPIVA, el centre proveïdor -per delegació de l'empresa- presentarà davant de l'IMPIVA la proposta de servici d'assessorament en innovació empresarial, a l'efecte del visat del seu contingut i de la delimitació de l'import de l'ajuda d'acord amb aquell. En el cas que després del visat l'import definitiu de l'ajuda no arribe al màxim previst en el Xec Gestió (10.500 euros), es notificarà esta circumstància al beneficiari i al centre proveïdor.  
Article 8. Adhesió al programa com a centre proveïdor de servicis d'assessorament en innovació empresarial, en condició de consultora acreditada  
A l'efecte de disposar d'una relació de centres proveïdors, amb experiència i capacitat acreditada i registrada davant de l'IMPIVA, amb els quals les PIME beneficiàries puguen contractar algun dels servicis d'assessorament en innovació empresarial previstos en l'article 7 de la present convocatòria, s'establixen les disposicions següents:  
8.1 Sol·licitants  
Empreses consultores i UTE de consultores amb capacitat i solvència tècnica acreditada i que reunisquen individualment, o de forma agrupada en el cas de les UTE, les condicions següents:  
- Tenir experiència acreditada de 4 anys en servicis de consultoria a PIME en els diferents àmbits d'aplicació del Xec Gestió 2010.  
- Comptar amb un equip de 4 o més consultors amb total disponibilitat per a prestar el servici d'assessorament en innovació empresarial a la Comunitat Valenciana a les empreses beneficiàries, amb experiència acreditada de 4 anys, i amb diferent capacitació tècnica (economia, dret, enginyeries, etc.)  
- Disposar de recursos tècnics i humans suficients per a facilitar qualsevol dels servicis d'assessorament en innovació empresarial, previstos en la present convocatòria, que sol·liciten les empreses beneficiàries.  
8.2 Procediment i documentació necessària  
Les empreses consultores interessades a prestar el servici d'assessorament en innovació empresarial a PIME hauran de presentar davant de l'IMPIVA un escrit de sol·licitud d'adhesió, segons model que s'inclou en l'annex d'esta resolució i disponible també en l'adreça d'Internet de l'IMPIVA: , en el termini de 15 dies hàbils, comptats a partir del dia següent al de la publicació en el DOCV de la present convocatòria.  
Juntament amb l'escrit de sol·licitud d'adhesió, les empreses interessades hauran de presentar la fitxa d'empresa i les fitxes/currículum dels consultors, així com l'acreditació dels mèrits que s'hi indiquen, segons el detall següent i els models disponibles en l'adreça d'Internet de l'IMPIVA:   
- Fitxa de l'empresa consultora, firmada pel representant legal:  
· Dades de l'empresa: activitat principal (IAE), data constitució, dades de contacte i responsable legal, nre. de treballadors i descripció organització.  
· Experiència en els servicis d'assessorament en innovació empresarial. Per a cada servici realitzat s'indicarà: breu descripció del treball, client, duració en mesos i referències (persona de contacte i telèfon).   
- Fitxa/currículum de cada consultor integrant de l'equip vinculat a la prestació del servici d'assessorament en innovació empresarial a la Comunitat Valenciana, firmada pel mateix consultor:  
· Dades personals i de contacte.  
· Experiència laboral: informe de vida laboral expedit per la Tresoreria General de la Seguretat Social o certificat del col·legi professional corresponent en què s'acrediten els períodes d'activitat.  
· Formació general i complementària: aportant fotocòpies de títols acadèmics, certificats, diplomes, etc.  
· Experiència específica en servicis de consultoria en gestió, innovació o màrqueting. Per a cada servici realitzat s'indicarà: breu descripció del treball realitzat, client, duració en mesos i referències (persona de contacte i telèfon).  
Aquelles sol·licituds d'adhesió al programa que no vagen acompanyades de la documentació anterior, o que no s'òmpliguen totalment, no seran considerades.  
Totes les sol·licituds rebudes que complisquen les condicions descrites seran valorades per una Comissió d'Avaluació que elevarà a la direcció de l'IMPIVA una proposta d'incorporació al Registre de Centres Proveïdors de les entitats i el seu personal, per a la seua aprovació.  
L'adhesió al programa implica l'acceptació de les condicions i obligacions, així com el compromís de prestar el servici de conformitat amb les bones pràctiques i a preu de mercat.  
Les distintes consultores adherides apareixeran com a centres proveïdors del Xec Gestió 2010, juntament amb les seues dades de contacte en l'adreça d'Internet de l'IMPIVA: .  
8.3 Vigència de la condició de centre proveïdor  
L'adhesió de les empreses consultores tindrà una vigència limitada a la de la present convocatòria, i es podrà prorrogar -amb la sol·licitud prèvia de l'interessat- per a noves convocatòries, sempre que es mantinguen les condicions amb què va ser avaluada, excepte en els casos següents:  
- No es mantinga, segons el criteri de l'Àrea d'Investigació i Desenvolupament Tecnològic de l'IMPIVA, un nivell suficient de qualitat en els treballs desenvolupats. Este criteri es valorarà segons l'opinió de les PIME assessorades o de la qualitat de la documentació presentada.  
- No es realitze cap assessorament anual en el marc del programa Xec Gestió.  
- Es donen altres circumstàncies que motiven suficientment la pèrdua de la condició de centre proveïdor.  
Article 9. Tipus d'ajudes  
La intensitat de l'ajuda podrà arribar fins al 75% dels costos subvencionables. L'empresa beneficiària no podrà obtenir més de 200.000 euros d'ajuda en matèria d'assessorament i suport a la innovació en qualsevol període de tres anualitats. L'IMPIVA subvencionarà l'empresa fins al 75% del preu del servici d'assessorament en innovació empresarial contractat amb un centre proveïdor d'este tipus de servicis, amb un import màxim de subvenció de 10.500 euros.  
L'IMPIVA lliurarà a l'empresa beneficiària el xec gestió i este servirà com a efecte de pagament del servici contractat al centre proveïdor, per un màxim de 10.500 euros, o per l'import delimitat per l'IMPIVA després del visat de la proposta de servici prèviament a l'inici de la seua prestació. En el cas que el 75% del cost del servici fóra inferior al valor del xec, l'IMPIVA únicament pagarà al centre proveïdor la quantitat que resulta d'aplicar el 75% referit al preu del servici. En cas contrari, el pagament queda limitat al valor del xec.  
Cada beneficiari només podrà obtenir un xec en esta convocatòria.  
La validesa del xec gestió finalitzarà el 12 de maig del 2011, data límit perquè el centre proveïdor presente a l'IMPIVA la justificació de la realització dels servicis contractats per l'empresa, de conformitat amb el Manual d'Instruccions de justificació d'ajudes que serà publicat en l'adreça d'Internet de l'IMPIVA: , i, perquè el centre proveïdor sol·licite el canvi del xec pel seu valor monetari, d'acord amb la cessió del dret de cobrament d'ajuda subscrit per l'empresa beneficiària.  
Article 10. Sol·licitud de l'ajuda  
10.1. Sol·licitud normalitzada  
Els models d'impresos normalitzats estaran disponibles en l'adreça d'Internet de l'IMPIVA: . Les sol·licituds s'adequaran als models normalitzats i s'ompliran utilitzant els mitjans electrònics proporcionats i disponibles per l'IMPIVA, a través de l'adreça d'Internet indicada anteriorment.  
10.2. Documentació que ha d'acompanyar la sol·licitud normalitzada.  
10.2.1. Documentació relativa a la personalitat jurídica del sol·licitant:  
a) Quan siga una societat la inscripció de la qual en el Registre Mercantil siga obligatòria, l'IMPIVA obtindrà la informació relativa a la personalitat jurídica del sol·licitant, si bé podrà requerir directament al sol·licitant la presentació d'algun document concret.  
b) En el cas de sol·licitants la inscripció dels quals en el Registre Mercantil no siga obligatòria (empresaris individuals, cooperatives), s'haurà d'aportar fotocòpia dels documents següents:  
- Contracte o acta de constitució i estatuts vigents.  
- Poder de representació del firmant de la sol·licitud, o document equivalent segons les prescripcions legals.  
- Fotocòpia del DNI, si és empresari individual.  
No serà necessari aportar la documentació anterior que ja estiga en poder de l'IMPIVA, sempre que es mantinga vigent i s'aporte declaració de vigència a este efecte, segons model disponible en l'adreça d'Internet de l'IMPIVA: .  
10.2.2. A la sol·licitud normalitzada haurà d'adjuntar-se -si és el cas- com a mitjà d'acreditació dels criteris d'avaluació definits en l'article 12 de la present convocatòria:  
- El diagnòstic, pla d'acció innovador o pla estratègic de l'empresa -si ja disposa d'este- com a mitjà d'acreditació del criteri C4 .  
- Per a l'acreditació del criteri C7, l'empresa podrà aportar la certificació ISO 14290 en vigor, o bé fer constar en la sol·licitud normalitzada la data de publicació en el Diari Oficial de la Comunitat Valenciana (DOCV) de la resolució, i acordar-ne la inscripció en el Registre Mediambiental EMAS.   
10.2.3. La presentació de la sol·licitud implica l'autorització a l'IMPIVA, excepte manifestació en contra pel sol·licitant, per a demanar els certificats a emetre per l'Agència Estatal de l'administració Tributària, per la unitat recaptadora de la Hisenda Pública Valenciana i per la Tresoreria General de la Seguretat Social, en els quals s'acredite que el sol·licitant es troba al corrent en les seues obligacions amb les esmentades administracions. En qualsevol cas, l'IMPIVA podrà requerir directament al sol·licitant en el cas que la informació obtinguda presente alguna incidència.  
10.2.4. Si la sol·licitud aportada estiguera incompleta o presentara errors esmenables, es demanarà a l'interessat que en el termini de l0 dies hàbils esmene la falta o adjunte els documents preceptius, amb advertiment que si no ho fa, es considerarà que ha desistit de la seua sol·licitud.  
10.2.5. Els requeriments a què es fa referència en este article, així com qualsevol altre que poguera realitzar l'IMPIVA, podran efectuar-se per fax o per correu electrònic al número de fax o a l'adreça indicada pel sol·licitant en la sol·licitud normalitzada, sempre que quede constància de la recepció per aquell.  
10.3. Termini de presentació de sol·licituds  
Podran presentar-se a esta convocatòria sol·licituds des de l'endemà de la seua publicació en el DOCV fins al dia 16 de setembre de 2010.  
10.4. Lloc de presentació de sol·licituds  
10.4.1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació:  
- IMPIVA Alacant-oficina PROP: c/Churruca, 29. 03757 Alacant.  
- IMPIVA Castelló-oficina PROP: av. dels Germans Bou, 47. 12273 Castelló de la Plana.  
- IMPIVA València: plaça de l'Ajuntament, 6. 46091 València.  
10.4.2. També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas que s'optara per presentar la sol·licitud en una oficina de correus, haurà de fer-se en sobre obert, perquè siga datada i segellada per l'oficina de correus abans de ser certificada.  
Article 11. Instrucció i avaluació de sol·licituds  
1. L'òrgan instructor del procediment de concessió d'ajudes serà l'Àrea d'Investigació i Desenvolupament Tecnològic de l'IMPIVA, a través del Departament de Servicis Tecnològics.  
2. Les ajudes es concediran sota el règim de concurrència competitiva, mitjançant una comparació de les sol·licituds presentades a les quals s'aplicaran els criteris de selecció del PO FEDER CV 2007-2013 i els criteris de valoració fixats en l'article 12, i s'establirà una prelació segons la puntuació obtinguda, respectarà els límits pressupostaris disponibles.  
3. L'òrgan instructor verificarà de cada sol·licitant i dels projectes presentats el compliment dels requisits exigits en la convocatòria, i en cas de resultar conforme a aquella procedirà a l'anàlisi dels projectes presentats i a l'aplicació dels criteris de valoració.  
4. Prèviament a l'aplicació dels criteris de valoració, i a fi de potenciar l'èxit dels objectius de la present convocatòria, l'IMPIVA podrà traslladar les sol·licituds a altres actuacions o convocatòries d'ajudes per la seua major idoneïtat.  
5. D'acord amb els criteris de valoració que s'establixen, tindran preferència en l'adjudicació en cas d'empat els projectes presentats i/o dirigits a aquelles entitats que acrediten ocupar un percentatge de treballadors amb discapacitat superior respecte a la plantilla que tenien amb anterioritat a la present convocatòria, i en general aquells que reunisquen els requisits previstos en la Llei 11/2003, de 10 d'abril, sobre l'Estatut de les Persones amb Discapacitat de la Comunitat Valenciana.  
Article 12. Criteris d'adjudicació  
C. Característiques de l'empresa sol·licitant: 90 punts.  
C1. Empresa d'11 a 49 treballadors: fins a 10.  
C2. Empresa de 50 a 100 treballadors: fins a 40.  
C3. Empresa de 101 a 250 treballadors: fins a 20.  
C4. Empreses que acrediten disposar d'un diagnòstic i un pla d'acció innovadors o un pla estratègic amb menys de 3 anys des de la seua elaboració: fins a 20.  
C5. Empreses beneficiàries d'ajuda en programes de foment de la l+D i de la Innovació de l'IMPIVA, o d'una ajuda de l'IVEX per al foment de l'exportació, en les convocatòries dels exercicis 2007, 2008 i 2009: fins a 10.  
C6. Empreses amb data constitució anterior al 2004: 10.  
C7. Empreses registrades en el sistema de gestió mediambiental EMAS segons el Reglament Comunitari CE761/2001, o que disposen de la certificació ISO 14131 en vigor: fins a 10.   
D. Aspectes socioeconòmics: 10 punts.  
D1. Empreses que disposen en la seua plantilla d'un percentatge de treballadors amb discapacitat superior a l'exigit en la legislació vigent: 2.  
D2. Empreses que disposen d'un pla d'igualtat d'oportunitats entre homes i dones visat per l'autoritat administrativa competent, llevat que per les característiques de l'empresa siga obligatòria la seua elaboració: 2.  
D3. Projecte desenvolupat en les zones d'interés preferent recollides en el Pla de Revitalització de Comarques d'Interior de la Comunitat Valenciana: 6.  
Article 13. Concessió de les ajudes  
Després dels actes d'instrucció i l'aplicació dels criteris de valoració realitzats per l'òrgan instructor, les sol·licituds seran sotmeses a una Comissió que, després de les deliberacions oportunes, elevarà proposta de concessió al president de l'IMPIVA. La Comissió estarà composta pel personal de l'IMPIVA que s'indica a continuació:  
- President: el director general de l'IMPIVA.  
- El director d'Innovació.  
- El director de Servicis.  
- El cap de l'Àrea d'Investigació i Desenvolupament Tecnològic.  
- La cap del Departament de Servicis Tecnològics.  
- La cap de l'Àrea de Gestió.  
- La cap del Servei de Coordinació.  
- La cap del Departament Jurídic.  
- Un tècnic de l'Àrea de Gestió que actuarà com a secretari.  
La Comissió adaptarà el seu funcionament al que establix la convocatòria i, de manera subsidiària, a les regles contingudes en el capítol ll del títol ll de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El president de l'IMPIVA resoldrà l'adjudicació de les ajudes mitjançant una resolució, on se'n fixarà expressament la quantia, i s'incorporà, si és el cas, les condicions i obligacions a què haja d'ajustar-se el beneficiari.  
La resolució dictada pel president posarà fi a la via administrativa i el contingut serà notificat de forma individualitzada a cada interessat. Les subvencions concedides seran publicades en el Diari Oficial de la Comunitat Valenciana (DOCV) amb indicació del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció. Així mateix, els beneficiaris seran inclosos en una relació de beneficiaris de fons estructurals en compliment de la normativa sobre publicitat d'estos fons.  
En el cas que el criteri de repartiment no haguera sigut el prorrateig, la resolució de concessió podrà incloure una relació ordenada de totes les sol·licituds que no hagen sigut estimades per sobrepassar-se la quantia màxima del crèdit fixat en la convocatòria, amb indicació de la puntuació obtinguda per cadascuna, perquè en cas d'augment per generació pressupostària o alliberament de crèdit, puguen ser ateses per ordre de puntuació.  
Article 14. Obligacions de les PIME beneficiàries i dels centres proveïdors  
Constituïxen obligacions essencials realitzar el projecte, acreditar la seua realització davant de l'IMPIVA i en general complir les condicions exigides en les instruccions de justificació aprovades per resolució del director general de l'IMPIVA, que seran publicades en l'adreça d'Internet de l'IMPIVA   
a) Realització del projecte:  
1. Obligacions de l'empresa beneficiària:  
- Contractar, amb posterioritat a la sol·licitud de l'ajuda, el servici d'assessorament en innovació empresarial corresponent a la subvenció concedida a través del programa Xec Gestió, amb alguna de les consultores registrades com a centres proveïdors, la relació de les quals es publicarà en l'adreça d'Internet de l'IMPIVA . Formalment, l'empresa beneficiària podrà subscriure document contractual amb el centre proveïdor, si així ho decidixen ambdues parts.  
- Validar l'informe d'assessorament en innovació empresarial realitzat pel centre proveïdor, firmant, en cas d'acceptació, una declaració de conformitat amb el servici prestat i documentat, i realitzar un informe de valoració sobre l'efecte innovador que ha tingut la contractació en la seua activitat.  
- Lliurar el xec gestió al centre proveïdor com a mitjà de pagament de fins al 75% de la factura emesa, amb un màxim de 10.500 euros.  
- Pagar el valor restant no subvencionat, així com la totalitat de l'IVA corresponent a la factura, per mitjà de transferència bancària o xec nominatiu dins del termini de justificació de la subvenció. No s'admetran els pagaments realitzats en efectiu o per caixa.  
2. Obligacions del centre proveïdor:  
- Presentar de manera prèvia a l'inici del servici i per a la seua validació per l'IMPIVA, còpia de la proposta de servici d'assessorament en innovació empresarial contractat per l'empresa beneficiària, i adjuntar una descripció detallada de les característiques del servici (objectius, tasques a realitzar, resultats esperats, terminis i documentació generada pel servici que es lliurarà a l'empresa) i del seu corresponent pressupost.  
- Realitzar el servici en els termes indicats en esta convocatòria i a preu de mercat, i documentar-ho en un informe d'assessorament en innovació empresarial que serà lliurat a l'empresa beneficiària per a la seua validació, i en el qual necessàriament es farà constar el caràcter innovador dels resultats previsibles.  
- Prestar el servici directament, sense que siga possible la subcontractació amb tercers, excepte per a qüestions puntuals degudament justificades en l'informe d'assessorament en innovació empresarial.  
- Respectar les normes i bones pràctiques en la prestació de servicis de consultoria i assistència tècnica a empreses, en particular, el respecte a la confidencialitat de la informació a què tinguen accés per a la realització dels treballs.  
b) Justificació de la realització del projecte:  
Les PIME, pel fet de presentar-se a este programa, deleguen en el centre proveïdor la presentació de la documentació acreditativa de la realització del projecte, així com el cobrament del valor monetari del xec gestió, seguint les pautes indicades en el Manual d'instruccions de justificació.  
En este sentit, el centre proveïdor acreditarà davant l'IMPIVA la realització dels servicis contractats per les empreses beneficiàries, i sol·licitarà, a més, el canvi, pel seu valor monetari, del xec gestió lliurat per l'empresa.   
El centre proveïdor, per a poder fer efectiu el cobrament del xec gestió, haurà d'aportar, amb data límit 12 de maig del 2011, la documentació que s'indica a continuació:  
- Una declaració responsable de l'empresa beneficiària -segons model disponible en l'adreça d'Internet de l'IMPIVA sobre el compliment de condicions del programa, la conformitat amb l'assessorament en innovació empresarial rebut del centre proveïdor i la delegació de cobrament del xec gestió, així com sobre la no-obtenció en la present anualitat i en les dos anteriors d'altres ajudes d'assessorament i suport a la innovació per a PIME, per un import superior a 200.000 euros.  
- Informe de valoració sobre l'assessorament en innovació empresarial realitzat per l'empresa beneficiària.  
- Còpia de l'informe d'assessorament en innovació empresarial realitzat pel centre proveïdor.  
- Còpia del contracte firmat entre l'empresa i el centre proveïdor, si s'haguera subscrit un document contractual per escrit.  
- Original i còpia de la factura emesa pel centre proveïdor pel cost total del servici d'assessorament contractat -amb indicació de les hores emprades- per a la seua compulsa per l'IMPIVA. En tot cas, el centre proveïdor farà constar en l'original de la factura la declaració següent: «despesa presentada en l'IMPIVA a l'efecte de justificació de l'ajuda concedida amb el núm. d'expedient ??., cofinançada pel PO FEDER CV 2007-2013 al 70%; s'imputa al projecte l'import de ??- o el percentatge del ??..%».  
- Exemplar del xec gestió lliurat per l'empresa al centre proveïdor com a justificant del pagament de fins al 75% del seu valor, amb un màxim de 10.500 euros.  
- Per a acreditar el lliurament del xec com a mitjà de pagament, haurà d'aportar-se còpia de l'assentament comptable registrat en el llibre diari de l'empresa beneficiària i igualment còpia del llibre major del compte amb el centre proveïdor.  
- Per a acreditar el pagament tant de l'IVA total de la factura com del cost no subvencionat del servici, s'haurà d'aportar còpia d'extracte bancari de l'empresa beneficiària o del centre proveïdor que acredite l'eixida/entrada efectiva dels fons, juntament amb còpia de la transferència o del xec nominatiu.  
- Qualsevol document que es derive de la prestació del servici.  
c) Altres obligacions de l'empresa beneficiària:  
c.1) Complir les obligacions fiscals i amb la Seguretat Social en els termes establits en la normativa vigent en la matèria, i l'acreditació de la seua personalitat jurídica referida al moment de la sol·licitud de l'ajuda. Quan l'ajuda s'atorgue a una societat en constitució, en cap cas se'n pagarà l'import abans que la societat estiga constituïda i inscrita en el registre corresponent, per a l'acreditació de la qual cosa es fixarà un termini.  
c.2) Conservar els documents justificatius de la realització del projecte i els relacionats amb les despeses i els pagaments i amb les auditories corresponents durant un termini de quinze anys, o durant un termini superior, mentre puguen ser objecte de comprovació i control. Es conservaran els originals dels documents -o còpies certificades conformes amb els originals- sobre suports de dades generalment acceptats.  
c.3) Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables.  
c.4) Actualitzar qualsevol documentació presentada que haguera experimentat alguna modificació.  
c.5) Respondre de la veracitat dels documents aportats i en general de la informació facilitada.  
c.6) Comunicar a l'IMPIVA altres ajudes públiques o privades que hagueren obtingut o sol·licitat per als mateixos costos. En cas de concurrència amb altres ajudes, s'aplicaran les normes d'acumulació que s'indiquen a continuació i qualsevol altra que determine la normativa comunitària:  
- La totalitat de les ajudes d'ajudes d'assessorament a la innovació concedides a una empresa no serà superior a 200.000 euros durant qualsevol període de tres anualitats.   
- Quan l'acumulació es produïsca amb altres ajudes previstes en el Reglament núm. 800/2008, amb ajudes de minimis que reunisquen les condicions establides en el Reglament (CE) núm. 1.998/2006 o amb altres formes de finançament comunitari corresponent (totalment o parcialment) als mateixos costos subvencionables, la suma d'estes no podrà sobrepassar la intensitat més elevada o el major import aplicable a l'ajuda concedida en virtut del Reglament núm. 800/2008.  
c.7) Complir totes les obligacions que es deriven de la normativa d'aplicació especificada en l'article 2 d'esta resolució.  
c.8) Mantenir un sistema de codificació comptable que permeta identificar les operacions relacionades amb el projecte subvencionat, així com les fonts de finançament del projecte.  
Article 15. Pagament de les ajudes  
L'IMPIVA procedirà al pagament de l'ajuda després de l'aportació pel centre proveïdor de l'acreditació dels servicis realitzats d'acord amb les instruccions de justificació, i després de la verificació prèvia del projecte i del manteniment de les condicions per a ser beneficiari.  
Article 16. Publicitat. Obligacions  
Tant el centre proveïdor com l'empresa beneficiària hauran de:  
1. Publicitar que l'ajuda obtinguda està cofinançada pel Fons Europeu de Desenvolupament Regional (FEDER) a través de:  
- La identificació dels béns tangibles subvencionats amb els adhesius que li seran facilitats juntament amb la notificació de concessió de la subvenció.  
- Incloure el logotip FEDER en qualsevol document relacionat amb el projecte o l'activitat subvencionada. La inclusió del logotip FEDER es realitzarà en qualsevol format en què estiga suportada la documentació del projecte, és a dir, paper, DVD, CD, pantalla informàtica, etc.  
- Incloure una declaració en l'informe d'assessorament en innovació empresarial en què es faça públic que el projecte ha sigut cofinançat pel Programa Operatiu FEDER de la Comunitat Valenciana 2007-2013 en els termes següents:  
«Projecte cofinançat en un 70% pels Fons FEDER, dins del Programa Operatiu FEDER de la Comunitat Valenciana 2007-2013».  
Els logotips de FEDER es poden descarregar de la pàgina , en la zona de descàrregues, carpeta «logotips Fons Europeus i IMPIVA».  
2. Inserir en el material divulgatiu relacionat amb la difusió del projecte el logotip d'IMPIVA disponible en .  
Article 17. Entitats col·laboradores i assistència tècnica  
L'IMPIVA podrà subscriure convenis o contractes amb entitats perquè, actuant en nom seu i pel seu compte, lliuren i distribuïsquen els fons als beneficiaris o col·laboren en la gestió de les ajudes convocades, o bé perquè l'assistisquen en determinades funcions auxiliars a la gestió dels expedients.  
Article 18. Control i verificació  
Tant el beneficiari com el centre proveïdor hauran de sotmetre's a les actuacions de comprovació, verificació i control financer de l'activitat subvencionada, efectuades tant per l'IMPIVA com per qualsevol òrgan de la Unió Europea i els seus representants autoritzats, de l'administració central de l'Estat i de la Generalitat, i facilitar en tot moment tota la informació que se sol·licite en l'exercici de les esmentades actuacions, i en especial posar-ne a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes, la mostra dels quals s'obtindrà a partir d'un mètode de mostratge aleatori. Els paràmetres tècnics de la mostra es determinaran de conformitat amb l'annex IV del Reglament (CE) 1.828/2006.  
Article 19. Minoració i revocació de l'ajuda. Reintegrament  
L'incompliment pel beneficiari de qualsevol de les obligacions establides en esta resolució podrà donar lloc a la minoració o a la revocació de l'ajuda segons les circumstàncies ocorregudes i una valoració d'estes. En tot cas, serà procedent la minoració de l'ajuda quan el 75% del preu del servici contractat siga inferior al valor monetari del xec gestió concedit.   
En els supòsits de revocació de l'ajuda per no complir el beneficiari les condicions exigides en l'article 13 de la Llei General de Subvencions, l'IMPIVA no procedirà al canvi del xec pel seu valor monetari, de manera que el pagament del servici al centre proveïdor a través del xec quedarà sense efecte i haurà de ser realitzat directament pel beneficiari en els termes pactats amb aquell.  
En el cas que l'ajuda haguera sigut ja pagada, el beneficiari haurà de procedir al reintegrament de la quantitat percebuda juntament amb els interessos de demora des del moment del pagament de la subvenció en la forma prevista en la legislació sobre subvencions. De conformitat amb esta normativa, l'incompliment de l'obligació de reintegrament tindrà entre altres efectes la impossibilitat de ser beneficiari en successives convocatòries, sempre que es trobe en període executiu.  
DISPOSICIÓ FINAL ÚNICA  
Es faculta el director general de l'IMPIVA per a dictar les resolucions necessàries per al desenvolupament, l'eficàcia i l'execució de la present convocatòria.  
València, 30 de juliol de 2010.- El president de l'IMPIVA: Vicente Rambla Momplet.  
Annex  
Sol·licitud d'adhesió al   
Programa Xec Gestió 2010  
IMPIVA  
Pl. de l'Ajuntament, 6  
46046 València  
Ref.: Sol·licitud d'adhesió al Programa Xec Gestió 2010 com a centre proveïdor de servicis d'innovació empresarial.   
Sr./Sra. ....................................................................................................... amb NIF núm.-?????.. en qualitat de representant legal de l'empresa consultora ?????????????????, amb domicili social a ??????????..-?-  
SOL·LICITA:  
L'adhesió d'esta empresa com a centre proveïdor al Programa Xec Gestió per a l'exercici 2010 i acredita tenir competència, capacitat i total disponibilitat per a prestar els servicis següents d'assessorament en innovació empresarial a les empreses beneficiàries d'un xec gestió a la Comunitat Valenciana:  
- Plans (o agendes) d'innovació per a la millora de la competitivitat de l'empresa que, mitjançant un exercici de reflexió estratègica desenvolupat amb l'equip directiu de l'empresa, incorpore de forma sistemàtica la gestió de la innovació en la planificació empresarial i identifique projectes d'actuació concrets per a la revisió del seu model de negoci i el desenvolupament d'oportunitats de futur.  
- Nous mètodes de gestió per a la millora i optimització dels recursos humans, de la productivitat o dels canals de comunicació i coordinació en l'empresa.   
- Estratègies noves de finançament o de recerca de noves, que afavorisquen el creixement empresarial.  
- Mètodes de comercialització que integren l'enginyeria emocional o noves formes de promoció de béns i servicis.   
- Nous canals de vendes i de presentació dels productes, com la generació d'espais de creativitat i laboratoris d'idees -ateliers- orientats a la presentació innovadora dels productes, entre altres.  
- Plans i estudis de noves oportunitats per a l'expansió internacional.  
D'acord amb la documentació acreditativa que s'adjunta, de conformitat amb el que s'ha previst en el punt 8.2 de la convocatòria del programa.  
DECLARA CONÉIXER I ACCEPTAR:  
Les condicions i els continguts d'esta col·laboració establits a l'efecte per l'IMPIVA en la convocatòria del Programa Xec Gestió i, per consegüent, es compromet a:   
- Complir les obligacions que contrau com a centre proveïdor d'assessorament en innovació empresarial a les PIME portadores del xec gestió.  
- Prestar els servicis d'acord amb el que s'ha establit en convocatòria, i en concret els criteris següents:  
- Cost/hora màxim servici d'assessorament: 90 €, IVA no inclòs.  
- Duració mínima del servici: 100 hores de consultoria pel total de servicis contractats.   
- Sotmetre's a les actuacions de comprovació, verificació i control financer de l'activitat subvencionada, efectuades tant per l'IMPIVA com per qualsevol òrgan de la Unió Europea i els seus representants autoritzats, de l'administració central de l'Estat i de la Generalitat.  
???..-?.-?, ?...de??????.. de.--  
Firmat: (Representant legal de l'empresa)  
Representant legal de (Nom de l'empresa consultora)